สินเชื่อแบงก์ปีนี้ฟื้นตัว หลังโตต่ำสุดรอบ7ปี
ศูนย์วิจัยกสิกรไทย ระบุว่า ระบบธนาคารพาณิชย์มีการให้สินเชื่อสุทธิ ณ สิ้นปี 2559 เติบโต 1.26% ต่ำกว่าที่คาดไว้มาก และเป็นอัตราเติบโตต่ำสุดในรอบ 7 ปี ผลจากการลงทุนและการบริโภคภาคเอกชนที่ฟื้นตัวอย่างล่าช้า ประกอบกับการเปลี่ยนแปลงแหล่งระดมเงินของภาครัฐ ทำให้มีการคืนสินเชื่อให้แก่ธนาคารพาณิชย์
27 ม.ค. 2560

ศูนย์วิจัยกสิกรไทย ระบุว่า ระบบธนาคารพาณิชย์มีการให้สินเชื่อสุทธิ ณ สิ้นปี 2559 เติบโต 1.26% ต่ำกว่าที่คาดไว้มาก และเป็นอัตราเติบโตต่ำสุดในรอบ 7 ปี ผลจากการลงทุนและการบริโภคภาคเอกชนที่ฟื้นตัวอย่างล่าช้า ประกอบกับการเปลี่ยนแปลงแหล่งระดมเงินของภาครัฐ ทำให้มีการคืนสินเชื่อให้แก่ธนาคารพาณิชย์ 
ขณะเดียวกัน สินเชื่อรายย่อยยังคงเติบโตอย่างระมัดระวัง โดยธนาคารยังอยู่ในช่วงการประคองความเสี่ยง อีกทั้งความสามารถในการกู้ยืมใหม่ของครัวเรือนยังอยู่ในกรอบจำกัด จากภาระหนี้ครัวเรือนที่ยังปรับตัวสูงขึ้นแม้จะมีอัตราที่ชะลอลงมาบ้างก็ตาม ประกอบกับสินเชื่อผู้ประกอบการเอสเอ็มอี ถูกกระทบจากอำนาจซื้อในประเทศที่เปราะบาง
นอกจากนี้ ในเดือน ธ.ค. 2559 มีปัจจัยพิเศษจากการเตรียมถ่ายโอนธุรกิจลูกค้าบุคคลของธนาคารสแตนดาร์ดชาร์เตอร์ดไปยังกลุ่มทิสโก้ไฟแนนเชียลกรุ๊ปกดดันให้สินเชื่อในระบบเพิ่มขึ้นน้อยกว่า 3 หมื่นล้านบาท (น้อยกว่าในเดือน พ.ย. 2559 ที่สินเชื่อเพิ่มขึ้น 5.0 หมื่นล้านบาท) ทั้งที่ปกติสินเชื่อในเดือนสุดท้ายของปีจะขยายตัวสูงตามปัจจัยด้านฤดูกาล หากไม่รวมปัจจัยพิเศษข้างต้น สินเชื่อของธนาคารพาณิชย์ปีนี้จะปิดที่ขยายตัว 1.67%
ด้านเงินฝากของระบบธนาคารพาณิชย์ไทย สิ้นปี 2559 เติบโต 1.46% ระดับเดียวกับปีก่อนหน้า โดยตลอดทั้งปี 2559 ธนาคารลดความเข้มข้นในการออกผลิตภัณฑ์เงินฝากพิเศษใหม่เพื่อทดแทนเงินฝากเดิมที่ครบกำหนด ทั้งในด้านข้อเสนออัตราดอกเบี้ยที่ไม่หวือหวา และในด้านเม็ดเงินที่ต้องการระดมทุน โดยเฉพาะอย่างยิ่งในช่วงไตรมาสสุดท้ายของปี 2559 ที่จำนวนผลิตภัณฑ์เงินฝากพิเศษออกใหม่ของธนาคารพาณิชย์ลดลงเหลือเพียง 20 ผลิตภัณฑ์ เทียบกับจำนวนผลิตภัณฑ์เงินฝากที่ครบกำหนดในช่วงเวลาเดียวกันซึ่งมีจำนวนถึง 39 ผลิตภัณฑ์ โดยสะท้อนความตื่นตัวในการบริหารต้นทุนการเงินของธนาคาร ไม่ให้เป็นภาระมากเกินไปและเพื่อให้สอดคล้องกับภาวะสินเชื่อที่โตชะลอลง
ขณะที่เดือน ธ.ค. 2559 ยังมีปัจจัยพิเศษจากการเตรียมถ่ายโอนธุรกิจลูกค้าบุคคลของธนาคารสแตนชาร์ต ส่งผลให้เงินฝากของระบบลดลงราว 4 หมื่นล้านบาท หากไม่มีรายการพิเศษนี้ เงินฝากในระบบธนาคารไทย ณ สิ้นปี 2559 น่าจะโตเพิ่มขึ้นมาที่ระดับ 1.8%
สำหรับทิศทางการเติบโตของสินเชื่อในระบบธนาคารพาณิชย์ไทยปี 2560 คงปรับตัวดีขึ้นได้ที่ 4.0% หรือเพิ่มขึ้นราว 3.4-5.6 แสนล้านบาท จากปี 2559 จากการฟื้นตัวทางเศรษฐกิจอย่างมีสมดุลมากขึ้น ด้วยแรงขับเคลื่อนสำคัญจากการลงทุนของทั้งภาครัฐและเอกชน รวมถึงสินเชื่อรายย่อยที่คาดว่าจะเป็นตัวนำการเติบโตของสินเชื่อรวมด้วย ในอัตราเติบโตประมาณ 5.5% ตามแรงหนุนสำคัญจากสินเชื่อที่อยู่อาศัยที่คาดว่าจะยังโตได้ดีที่ 7.0% เท่ากับปีก่อนหน้า และสินเชื่อเช่าซื้อที่คาดว่าจะพลิกกลับมาอยู่ในแดนบวกได้เป็นครั้งแรกในรอบ 4 ปี หลังผลของโครงการรถคันแรกทยอยลดบทบาทลง
ด้านเงินฝาก คาดว่าการแข่งขันระดมเงินฝากจะเริ่มกลับมาเข้มข้นขึ้นในปีนี้ โดยเฉพาะครึ่งหลังของปี 2560 เนื่องจากอัตราส่วนเงินให้สินเชื่อต่อเงินฝากและตั๋วแลกเงิน (LTD+B/E) ซึ่งเป็นเครื่องชี้สภาพคล่องของธนาคารพาณิชย์ที่มีแนวโน้มสูงขึ้นต่อเนื่อง ขณะที่ทิศทางอัตราดอกเบี้ยในตลาดโลกเริ่มกลับสู่ขาขึ้นในปี 2560 สร้างแรงกดดันต่อต้นทุนการระดมทุนของธนาคารพาณิชย์และค่าใช้จ่ายดอกเบี้ยปรับเพิ่มขึ้นในทิศทางเดียวกัน
ปี 2560 จึงถือเป็นจังหวะอันดีของผู้บริโภคที่จะได้รับผลตอบแทนจากเงินออม โดยเฉพาะเงินฝากพิเศษที่คงขยับตัวสูงขึ้นตามอัตราดอกเบี้ยในตลาดเงินไทย